
  Forord


  Tirsdag 7. mai 1844 satte briggen Juno seil og la ut fra Bergen med kurs for New York. Om bord var 110 passasjerer som hadde tatt farvel med slekt og venner for godt, i håp om bedre fremtidsutsikter for seg selv og barna i Amerika enn det de kunne ha i hjembygden. Blant disse var en liten flokk på 14 personer fra en av de innerste fjordarmene i Sognefjorden, den aller første gruppen med emigranter fra Aurland prestegjeld.


  De var fire familier, en tilårskommen husmann og tidligere fehandler med kone og to halvvoksne sønner, en middel­aldrende småbruker med kone og tre mindreårige barn samt hans søster og hennes uektefødte barn og en klokkersønn – sorenskriverens «skrivekarl», med sin gravide forlovede. Dessuten var også en ungkar med, en husmannssønn fra fattige kår. Etter nærmere seks uker på havet kom de til New York, og etter nye uker på skrøpelige farkoster innenlands nådde de frem til nybyggersettlementet Koshkonong i Wisconsin i siste halvdel av juli.


  Det er disse menneskene og noen av deres slektninger og etterkommere denne boken handler om. Ut fra lett tilgjengelig kildemateriale har jeg forsøkt å gjøre fortellingen om dem og deres tilværelse som innflyttere til et fremmed land så sann eller så sannsynlig som mulig. Jeg har hovedsakelig brukt samtidskilder og lite av nyere historiske analyser. Det er historien om disse emigrantene, sett fra deres eget ståsted, jeg vil fortelle. Dette er følgelig ingen akademisk bok med vitenskapelig siktemål. Men det er også historien om mange andre norske emigranter som bosatte seg i Midtvesten i 1840- og begynnelsen av 1850-årene. De fleste vil ha møtt de samme utfordringene og hatt tilsvarende opplevelser som det de fire familiene fra Aurland opplevde under reisen i 1844 og i årene som nybyggere og pionerfarmere i Amerika.


  Bakgrunnen for boken ligger et par tiår tilbake da jeg arbeidet med de tre bindene av Bygdebok for Aurland. Soga om Flåm, utgitt 2003–2009. I mange bygdebøker på denne tiden var det sparsomt med opplysninger om emigrantene. Om dem stod det ofte kun navn og fødselsår, med tilleggsopplysning: «Til Amerika» og gjerne også et årstall. Ingenting mer.


  For meg ble det en utfordring å finne ut mer om «mine» emigranter. Hvordan gikk det med dem på reisen? Hvor ble det av dem? Hvordan greide de seg den første tiden i Amerika, uten å kunne språket og med liten kunnskap om forholdene i sitt nye hjemland? Og hvordan gikk det senere med dem og deres barn og etterkommere?


  Jeg leste det jeg kom over av emigrantlitteratur, brukte arkivmateriale i Statsarkivet i Bergen, mikrofilmer fra samlingene til Norsk Utvandrermuseum på Hamar (nå Ottestad), norske aviser på mikrofilm ved Universitetsbiblioteket i Bergen og norskamerikanske i innlån fra Nasjonalbiblioteket, og Arkivverkets digitale publiseringskanal – Digitalarkivet. Etter hvert fikk jeg også en stor mengde opplysninger fra etterkommere av emigrantene i Amerika og deres nettverk.


  Bygdebokarbeidet avdekket livshistorier og enkeltskjebner så interessante at flere av dem kunne fortjent en egen bok. Det ble historier om hvordan nybyggernes liv i Midtvesten gradvis ble endret fra en kamp mot det som hadde vært indianernes land og ublide naturkrefter til de etter mye strev fikk dyrket opp sine egne farmer og, etter hvert, bidro til å skape velfungerende bosetninger – settlementer, tettsteder og småbyer på prærien. Det var suksesshistorier, og det var tragedier. Tanken om å skrive en bok om emigrasjonen, sett fra emigrantenes ståsted, ble stadig mer aktuell, men lot seg ikke realisere før jeg ble pensjonist.


  I løpet av årene som er gått siden jeg arbeidet med bygdebøkene, er et enormt kildemateriale blitt gjort tilgjengelig på nettet. Avskrifter av eldre passasjerlister på emigrantskutene (til 1873) er å finne på www.norwayheritage.com. Betalingsnettsteder som My Heritage, Ancestry, Family Search og Archives gir tilgang til blant annet folketellinger, kirkebøker, lister over fødsler, ekteskapsinngåelser og dødsfall og militære kilder. Særlig nyttig har newspapers.com vært med tilgang til flere tusen historiske amerikanske aviser. Jeg har også i stor utstrekning benyttet arkivmateriale fra Wisconsin Historical Society, Minnesota Historical Society og Library of Congress. Nettstedet Find a Grave har bilder av gravsteiner med inskripsjoner, av og til også med mer utfyllende biografiske opplysninger. Eldre bøker og skrifter som ikke lenger er rettighetsbundet (public domain), i USA for tiden publikasjoner utgitt før 1928, kan søkes online eller på Internet Archive.


  Av de mange enkeltpersoner og institusjoner jeg har hatt kontakt med, og som har bidratt til at denne boken ble til, vil jeg særlig takke Patti Benson ved Grant County Historical Museum i Minnesota og mrs. Jean Marthaler fra St. Joseph i Minnesota, som har gjort en stor innsats for å spore opp og sette meg i kontakt med etterkommere etter emigrantene fra 1844, takk til sakprosaforfatter Øystein Morten som har lest gjennom og gitt kommentarer til en tidlig versjon av manuskriptet, en særlig takk til sjefredaktør Frode Molven i Vigmostad & Bjørke for kommentarer, råd og veiledning under skriveprosessen, og ikke minst takk for støtte og motivasjon til mine to mest kritiske lesere, min kone Anne Karin Hufthammer og min datter Stine Hufthammer Indrelid.


  Bergen, april 2024

  Innledning


  De kom til det vidstrakte Koshkonong-settlementet som fire år tidligere bare var ubebygd villmark, men som i løpet av 1844 allerede hadde fått en norsk bosetning på 8–900 sjeler, spredt på flere mindre bosetninger innenfor et 350 kvadratkilometer stort område. Det var et fullstendig uorganisert samfunn de kom til. Ingen øvrighet, ingen lokal administrasjon man kunne henvende seg til for å søke råd og veiledning. Nybyggerne bodde i jordgammer og i enkle, hastig opptømrete loghytter. Men alt land, prærier, myrstrekninger og skoger, var kartlagt og målt opp av landmålere og inndelt i passe store stykker som landsøkerne kunne kjøpe. På Landkontoret i Milwaukee – dit var det nærmere hundre kilometer, kunne man få kart over udyrkete landstykker som var ledige, men man måtte selv dra ut på præriene og i skogene og lete til man fant et stykke land man var tilfreds med. De var pionersettlere ved den ytterste grensen for vestlig sivilisasjon i Nord-Amerika – the frontier.


  Eiendommene de skaffet seg, hadde de kjøpt av den amerikanske regjeringen. For myndighetene var det viktig å få hånd om dyrkbare landområder som kunne brødfø en stadig økende befolkning. Fra Europa strømmet det på med immigranter. Indianerne rådde over enorme områder hvor de i tusener av år hadde drevet jakt og fiske og sanking. Til ingen nytte, etter regjeringens oppfatning. Jorden lå udyrket og ubrukt. Indianerne måtte bort, ved tvang eller ved avtaler om kompensasjon.


  I 1830 skaffet regjeringen seg hjemmel til å tvangsflytte urbefolkningen ved en ny lov – The Indian Removal Act. Det ble foretatt flere slike forflytninger etter inngåtte «avtaler» – treaties − mellom regjeringen og stammer av urbefolkningen. I begynnelsen av 1850-årene måtte sioux-indianerne i Minnesota-territoriet gi fra seg et landområde på 97 000 kvadratkilometer mot en etter forholdene beskjeden godtgjørelse. I bytte ble de tildelt et reservat på 3300 kvadratkilometer ved Minnesotaelven. Landet de måtte flytte fra, lå da klart for oppdyrking og bosetning av nybyggere fra Norge og andre land.


  Norske nybyggere var i 1840-årene fullt klar over at dette var land som regjeringen hadde tatt fra de innfødte, men det ser ut til at få har reflektert noe særlig over at de de nå pløyde i jord som andre hadde måttet gi fra seg. Indianernes situasjon var neppe noe som opptok tankene deres i det daglige. Gjennom brev de sendte hjem til Norge, får vi innblikk i hva de var opptatt av, og hva de fant verdt å fortelle om til familiene i gamlelandet. I sju bind med amerikabrev, publisert av Orm Øverland og Steinar Kjærheim, finner vi i bind 1, fra årene 1838 til 1857, i alt 122 brev sendt fra Midtvesten-statene Illinois, Wisconsin, Iowa og Minnesota. I kun tre av dem er indianere nevnt.


  I det ene omtales de nærmest som eksotiske rariteter med ringer i nese og ører og merkelige klær og frisyrer.1 I det andre forteller brevskriveren at regjeringen har kjøpte en stor landstrekning av dem for tre millioner dollar. Man får inntrykk av at indianerne har gjort en god handel.2 I det tredje brevet, sendt fra Spring Grove i Houston county i Minnesota, omtales landet der omkring slik: «Denne Egn var for 4 a 5 Aar tilbage et øde Ørken hvor Hjorten og de vilde Folkestammer vandrede uforstyret af Noget vidt Menneske.» Fremskrittet og sivilisasjonen var kommet til Spring Grove, hvor «Tusinde Bushel af Hvede og andre Artikler udføres til hvert Aar, og hvor Byer Møller og Gaarde Kappes om at reises.»3


  Etter sioux-opprøret i Minnesota høsten 1862 ble tonen en annen. Indianerne er nevnt i annethvert brev, og nå var det uro og engstelse og frykt som ble formidlet til familien i Norge. De innfødte ble omtalt som mordere og voldsmenn og røde djevler. Enkelte av brevene inneholdt groteske og detaljerte beskrivelser av drap på nybyggere og plyndring av eiendommer. Kun i ett av dem, fra 1864, blir det nevnt at myndighetene var medskyldige i det som hadde funnet sted. Etter at brevskriveren, med sin haltende ortografi, hadde gjort rede for at «de Vilde Indianere» hadde myrdet 900 hvite mennesker, legger han til: «Og Grunden til dette udBrud hvar Regjeringens Skyld at Den ikke Betalte Dem Sin Aarlige Pensjon Da dem en gang har Været Eier af det hele Lande.»4


  Da sioux-opprøret hadde roet seg og borgerkrigen var slutt, ser det ut som interessen for de innfødte igjen forsvant. I de 108 brevene fra årene 1865–1870 er indianere nevnt i 7, men nå er det ikke lenger frykten det skrives om. Forholdene mellom indianerne og de hvite settlerne var igjen relativt fredelige. En brevskriver fra Wisconsin forteller i 1870 at han så indianere hver dag og snakket med dem, og de var ikke farlige. Han hadde til og med vært på bryllupsfest hos noen av dem.5


  I våre dager kan regjeringens behandling av urbefolkningen karakteriseres som etnisk rensing og overtakelsen av deres land som kolonialisme.6 Men i denne boken er det nybyggernes historie vi følger, og den er farget av hvites holdninger og deres oppfatning av de innfødte.


  Under arbeidet med boken ble jeg stadig slått av de mange likhetene det er mellom opplevelsene og utfordringene til de tidligste norske emigrantene og det som vår tids flyktninger, asylsøkere og immigranter opplever i sitt møte med vårt land.


  Det er et sørgelig faktum at mange flyktninger omkommer på reisen til Europa. Også blant de norske emigrantene var det mange dødsfall, både under sjøreisen og ikke minst kort tid etter at de kom i land i Amerika. Det var sykdom som tok liv, mer enn forlis og andre ulykker. Brøt det ut tyfus eller meslinger eller kolera om bord, kunne dødsfallene bli mange. I ett tilfelle døde 49 av 280 passasjerer om bord på et norsk emigrantskip, og ytterligere 30 døde på lasarettet da de kom i land. Det verste året døde 4 prosent av de norske emigrantene under overfarten til Amerika.


  Smitte som utvandrerne hadde dratt med seg, førte i flere år til epidemier i nybyggersettlementene med mange døde. Og de ble utsatt for svindel og lureri under turen, ofte av sine egne landsmenn, både ved ankomsten til New York og på reisen innover i landet.


  De norske pioneremigrantene forlot ikke hjemlandet som følge av voldelig forfølgelse, hungersnød eller naturkatastrofer. De hadde først og fremst økonomiske motiver, og de hadde til hensikt å bosette seg i Amerika for godt og bli amerikanske statsborgere. Ytterst få kom til å returnere. Ingen av aurlands­emigrantene i 1844 reiste tilbake til Norge, og ingen av deres etterkommere kom noen gang til å bosette seg i sine forfedres gamle hjemland.


  Nybyggertilværelsen ble alt annet enn lett. De fikk føle på kroppen hvordan det var å stadig komme til kort i møte med det nye landets egne innvånere. Språkproblemene var den største hindringen for sosial integrering, ikke minst for godt voksne og tilårskomne kvinner. Med lite utdannelse og en isolert tilværelse i hjemmet med ansvar for matlaging og vask, barnepass og husarbeid var det små muligheter til å lære et nytt språk og kunne beherske det. De ble hjemmeværende, også i Amerika. Men her mangler de det sosiale nettverket de hadde der de kom fra. Det førte uunngåelig til isolasjon og ensomhet.


  På omgangsskolene i Norge i de par første tiårene av 1800-tallet skulle barna lære seg å stave og lese, men det ble ikke undervist i skriving og regning. Selv så sent som omkring 1850, flere år etter at det var kommet ny skolelov, fikk mindre enn halvparten av barna i skolene på landet undervisning i skriving, om man skal tro på en skolestatistikk fra den tiden. Enda færre lærte å regne.7 Mange av de første norske emigrantkvinnene, og også en del av de eldre mennene, var for analfabeter å regne.


  De norske kvinnene hadde hatt sine faste arbeidsoppgaver i gårdsarbeidet hjemme, i tillegg til det huslige arbeidet. Men i Amerika var det, etter noen år, ikke lenger plass til dem i skuronna eller i slåtten. Det amerikanske landbruket ble tidlig mekanisert, og det var mennene som tok seg av maskinene. Til og med fjøsstellet tok mennene over. Og i Amerika fantes det ingen støler hvor konene kunne være eneherskere en åtte–ti uker hver sommer. Flere av de meningsfylte oppgavene de hadde hatt hjemme, var blitt fratatt dem.


  For barn og ungdom var situasjonen en annen. De kom til det nye landet i sin mest lærenemme alder. Etter hvert som det kom i stand common schools i settlementene i Midtvesten, hvor norske barn gikk sammen med amerikanske, lærte de seg snart å beherske engelsk. For foreldrene kunne det ta mange år før de var noenlunde selvhjulpne, men de plukket stadig opp ord og uttrykk fra ungdommene.


  Barna ble foreldrenes læremestre, og foreldrenes autoritet overfor dem ble satt på prøve. Hjemme i Norge var det husfaren som bestemte. Det var han som hadde ansvar for å forsørge familien. Det var han som tok alle de store og viktige beslutningene, og det var han som tok seg av pengesaker og alt som hadde med øvrighet og offentlige instanser å gjøre. Som familiens overhode forlangte han lydighet og respekt av barna. Men som nybygger i Amerika kom han ofte i forlegenhet med sine mangelfulle engelskkunnskaper. I møte med amerikanske handelsmenn og myndigheter kom han stadig til kort og måtte søke hjelp av de unge.


  Det var alle foreldres håp at barna måtte lykkes i Amerika og få et bedre liv der enn de kunne fått i Norge – bli amerikanere. De innså at de måtte gi avkall på deler av sin norske kultur­identitet og væremåte for å kunne integreres i det amerikanske samfunnet. Men de måtte ikke bli for amerikanske. Mange av foreldregenerasjonen så med uro på at de unge fjernet seg stadig mer fra sine norske røtter og sin norske kulturarv.


  Også for ungdommene var generasjonskløften et problem. De havnet i en slags dobbelttilværelse. De var «amerikanske» ute når de fant det nødvendig, og «norske» hjemme, hvor det ble forventet. «Å befinne seg i krysspresset mellom to kulturer er beintøft» skrev journalisten Ahmet Fawad Ashraf, født i Norge av pakistanske innvandrerforeldre: «Du kan falle mellom to stoler og er ikke god nok i noen av verdenene.»8


  Når de skulle velge ektefelle, var det ikke amerikanere emigrantene i 1840- og 50-årene giftet seg med, men norske, og i stor utstrekning folk fra sitt eget hjemmedistrikt. Kirkebøker fra norske menigheter viser at av 54 ekteskap inngått i Wisconsin i årene 1844–1859 hvor den ene av partene var fra Aurland, var også den andre i 33 av ekteskapene fra samme prestegjeld, 7 var fra nabobygder i Sogn og Voss, 12 fra andre deler av Norge, og 2 var uten opplysning om tidligere hjemsted. Ingen ble gift med amerikanere eller folk fra andre land.9 Selv hos andregenerasjonen, de som var født i Amerika, ser vi en tilsvarende tendens, men her var det noen flere som valgte partner fra andre deler av landet. I 1870- og 80-årene var det fremdeles ikke vanlig at noen valgte en amerikansk ektefelle i de norske miljøene.


  Det var først etter borgerkrigen emigrasjonen til Amerika virkelig skjøt fart. I tiåret 1866–1875 emigrerte mer enn 100 000 norske. Mange av dem ville ikke hatt råd til å bekoste reisen uten hjelp fra skyldfolk eller kjenninger i Amerika som betalte billetten, ofte mot avtale om arbeid på farmen en viss tid. Reisen fra Norge til Wisconsin eller Minnesota med dampskip og tog tok nå to–tre uker mot to–tre måneder i seilskutetiden.


  De som emigrerte i 1870- og 80-årene, hadde følgelig helt andre kunnskaper om amerikanske forhold, og slik sett langt bedre forutsetninger for å lykkes enn pionergenerasjonen som la ut på sin vågsomme ferd en drøy mannsalder tidligere. Men det er disse første denne boken handler om, de som la ut på sin amerikareise den gangen da også våre landsmenn, uten riktig å vite hva de hadde i vente, var immigranter i et fremmed land.

      7Opplandsarkivet: Kort skolehistorie i Norge fram til ca. 1900. https://www.opam.no/nettutstillinger/skolehistorie/no/kort-skolehistorie/ (15. juni 2023.)

    


    
      8Naveen 2022, s. 13–17. Teksten, med tittelen Norsk nok for de svina? ble først publisert i Avisa Oslo 11. januar 2022.

    


    
      9Det kan likevel ikke utelukkes at enkelte kan ha giftet seg i andre menigheter enn dem jeg har undersøkt, også i amerikanske, eller i menigheter for innvandrere fra andre land.

    

  


  Personoversikt


  Familien Flom:


  Ole Torjussen Flom, født i 1794, husmann, tidligere fehandler, emigrerte i 1844.


  Anna Botolvsdatter Flom, født i 1798, konen til Ole Torjussen, emigrerte i 1844.


  Ole Olsen Flom, født i 1830, sønn til Ole Torjussen og Anna Botolvsdatter, emigrerte i 1844.


  Anders (Andrew) Olsen Flom, født i 1833, sønn av Ole Torjussen og Anna Botolvsdatter, emigrerte i 1844.


  Botolv Andersen Flom (Butler Flom), født i 1822, søskenbarn til Ole Olsen og Anders Olsen Flom, borgerkrigssoldat, emigrerte i 1851.


  Familien Åretun:


  Knut Olsen Åretun (Skjerdal), født i 1812, småbruker, emigrerte i 1844.


  Anna Knutsdatter Åretun, født i 1819, konen til Knut Olsen, emigrerte i 1844.


  Ole Olsen Skjerdal, født i 1790, far til Knut Olsen Åretun, emigrerte i 1843 som den aller første fra Aurland prestegjeld.


  Gunhilde Christine Knutsdatter Åretun, født i 1837, datter til Knut Olsen og Anna Knutsdatter, emigrerte i 1844.


  Anna Maria Knutsdatter Åretun, født i 1839, datter til Knut Olsen og Anna Knutsdatter, emigrerte i 1844.


  Ole Knutsen Åretun, født i 1842, sønn til Knut Olsen og Anna Knutsdatter, emigrerte i 1844.


  Knut Knutsen Åretun (Cornelius Knute Orton), født i 1846, sønn til Knut Olsen og Anna Knutsdatter, født i Amerika.


  Gjertrud Olsdatter Skjerdal, født i 1817, søster til Knut Olsen, emigrerte i 1844.


  Peder Atlesen Skjerdal, født i 1841, Gjertrud Olsdatters uekte sønn, emigrerte i 1844.


  Familien Wendelboe Olsen:


  Ole Wendelboe Olsen, født i 1817, klokkersønn, sorenskriverens «skrivekarl», emigrerte i 1844.


  Ragnilde Samsonsdatter Henjum, født i 1821, konen til Ole Wendelboe Olsen, emigrerte i 1844.


  Samson (Sam) Olson, født i 1847, sønn til Ole Wendelboe Olsen og Ragnilde Samsonsdatter, født i Amerika.


  Unni Lassesdatter Henjum, født i 1841, Ragnildes uekte datter, emigrerte med sine fosterforeldre i 1846.


  Hans Olai Olsen Vinjum (Hans Oleson), født i 1845, søstersønn til Ole Wendelboe Olsen, soldat i indianerkrigen og borgerkrigen, emigrerte i 1856.


  Familien Vangen:


  Ivar Hansen Vangen, født i 1819, husmannssønn, emigrerte i 1844.


  Marta Gundersdatter Hjellum, født i 1828, konen til Ivar Hansen Vangen, emigrerte i 1845.


  Hans Vangen, født i 1848, sønn til Ivar Hansen Vangen og Marta Gundersdatter, født i Amerika.


  Synneva Botolvsdatter Vangen, født i 1781, stemor til Ivar Hansen, søster til Anna Botolvsdatter Flom, emigrerte i 1846.

